Document ID: 31998R2647

UREDBA KOMISIJE (ES) št. 2647/98
z dne 9. decembra 1998
o določitvi podrobnih pravil za uporabo Uredbe Sveta (ES) št. 2330/98 o ponudbi za odškodnino določenim proizvajalcem mleka in mlečnih proizvodov, začasno omejenih pri opravljanju njihove dejavnosti, in o obrazcu zahtevka za odškodnino
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2330/98 z dne 22. oktobra 1998 o ponudbi za odškodnino določenim proizvajalcem mleka in mlečnih proizvodov, začasno omejenih pri opravljanju njihove dejavnosti [1], in zlasti členov 9 in 16 Uredbe,
ker morajo zadevni proizvajalci na podlagi člena 9 Uredbe (ES) št. 2330/98 zahtevki za odškodnino nasloviti na pristojni organ, imenovan v ta namen v vsaki državi članici, pri čemer uporabijo standardni obrazec; ker je treba take obrazce pripraviti zato, da služijo kot delovni dokumenti pristojnih organov, pri tem pa ima vsak organ pravico, da prilagodi vsebino, upoštevajoč razlike v upravnih zahtevah;
ker je na podlagi člena 16 navedene uredbe Komisija dobila navodilo naj sprejme podrobna pravila za njeno uporabo in zlasti določbe glede plačila stroškov zastopnikov obravnavanih proizvajalcev;
ker je treba pri ponudbi za odškodnino upoštevati honorarje, ki jih zastopnikom plačajo proizvajalci pri uveljavljanju zahtevkov proti institucijam Skupnosti pred začetkom veljavnosti Uredbe (ES) št. 2330/98; ker se razlogi, na podlagi katerih je Svet določil, da se odškodnina izračuna na pavšalni osnovi, uporabljajo tudi v zvezi s stroški zastopnikov; ker je poleg tega en sam zastopnik pogosto zastopal veliko število proizvajalcev; ker je torej primerno, da se stroški povrnejo na pavšalni osnovi;
ker imajo tisti proizvajalci, ki so sprožili postopke na Sodišču prve stopnje višje stroške z zastopniki in bi torej morali dobiti višji pavšalni znesek; ker bi bilo treba v nekaterih posebnih primerih predvideti tudi povrnitev stroškov, ki presegajo pavšalni znesek;
ker se zdi primerno, da se s potrdilom o celotni in končni obravnavi zahtevkov uvede en sam dokument za celo Skupnost, ne da bi to vplivalo na pravico Komisije, da njegovo ubeseditev prilagodi glede na državo članico, če je to potrebno;
ker so ukrepi, predvideni s to uredbo, v skladu z mnenjem Upravljalnega odbora za mleko in mlečne izdelke,
SPREJELA NASLEDNJO UREDBO:
Člen 1
Obrazec iz člena 9 Uredbe (ES) št. 2330/98 se določi v Prilogi I.
Pristojni organ sme obrazec prilagoditi tako, da se upoštevajo informacije, ki so mu že na voljo, ali da pridobi dodatne informacije ali dokaze, potrebne za izvajanje določb Uredbe (ES) št. 2330/98 in zlasti člena 5(3) in (4) uredbe.
Člen 2
Stroški, ki jih ima proizvajalec s plačilom zastopniku, ki je ukrepal v njegovem imenu in za njegov račun pri zastopanju pri institucijah Skupnosti, se povrnejo na pavšalni osnovi po stopnji 0,5 % zneska odškodnine iz člena 10 Uredbe (ES) št. 2330/98, in sicer najmanj 500 ECU v primeru proizvajalcev, ki sprožijo postopke proti Skupnosti na Sodišču prve stopnje, in najmanj 250 ECU v ostalih primerih.
Stroške povrne pristojni organ le na proizvajalčevo zahtevo na obrazcu iz člena 1 in ob predložitvi računa za honorar zastopnika.
Vendar znesek, izplačan proizvajalcu, ne sme presegati zneska, prikazanega na računu, vsak proizvajalec pa sme zahtevati le honorar enega zastopnika.
Člen 3
Ne glede na določbe člena 2 v primerih, ki so predmet odločitev Sodišča prve stopnje o odgovornosti institucij Skupnosti, se lahko o zneskih stroškov neposredno dogovorijo institucije Skupnosti in zastopniki zadevnih proizvajalcev.
Člen 4
V tej uredbi se organ, ki opravlja storitve le proti plačilu dajatev, ne šteje kot zastopnik.
Člen 5
V skladu s preverjanjem, ali se račun zastopnika nanaša na stroške v zvezi s storitvami, opravljenimi pred začetkom veljavnosti Uredbe (ES) št. 2330/98, pristojni organ navede v ponudbi za odškodnino proizvajalcu in v njo vključi znesek, določen v skladu s členom 2, ali, kadar je to primerno, znesek, dogovorjen v skladu s členom 3 in prijavljen pristojnemu organu.
Člena 11 in 12 Uredbe (ES) št. 2330/98 se uporabljata tudi za prej navedeni znesek.
Člen 6
Potrdilo o celotni in končni obravnavi zahtevkov iz člena 13(3) Uredbe (ES) št. 2330/98 se napiše na standardnem obrazcu v Prilogi II.
Komisija lahko na zahtevo države članice odloči, da spremeni standardni obrazec za to državo članico, da se upoštevajo posebne pomembne nacionalne določbe.
Člen 7
Ta uredba začne veljati tretji dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. decembra 1998

Labels: 11
17
19
7
6